Kaare Dybvad Bek (S), 2025-12-05:
Tak for det, formand.
Det er jo svært ikke at give den foregående taler ret i, at der er lidt tyndt besat her, i forhold til hvor meget debat der har været om det her.
Men man skal jo ikke skælde ud på den del af menigheden, som møder op i kirken.
Det har jeg i hvert fald lært hjemmefra.
Tak for bemærkningerne til lovforslaget.
Det handler om førtidspension, som jo ikke er tiltænkt kriminelle bandemedlemmer, som jo åbenlyst kan finde ud af at drive en virksomhed, måske ikke en lovlig virksomhed, men dog en virksomhed.
Den er tiltænkt sårbare borgere og borgere, som ikke længere kan forsørge sig selv, fordi deres arbejdsevne varigt er nedsat af psykiske, fysiske eller sociale årsager.
Dem skal vi holde hånden over, og jeg tror, vi, hvis man kan tillade sig det sådan en fredag formiddag i Folketinget, også skal holde fast i, at det jo er smukt, at man i Danmark i modsætning til i rigtig mange europæiske lande, hvis man får en arbejdsskade eller på anden måde ikke har mulighed for at arbejde, kan blive boende i sit parcelhus, beholde sin bil og ikke behøve at lægge sit liv om på den måde, som det jo er tilfældet rigtig mange steder rundtomkring, både i Europa og resten af verden.
Det synes jeg vi skal værne om, men at værne om det princip betyder jo også, at man skal slå ned på dem, der misbruger sådan en ordning.
Det har vi jo set.
Vi har set »Den sorte svane«, hvor man har ham her rockeren, som er på førtidspension og begår organiseret kriminalitet.
Det er en mørk side af det danske samfund, hvor hårdkogte kriminelle på groveste vis udnytter de muligheder, der er i vores velfærdssamfund, til at snyde os alle sammen.
Men i dag sender vi et klart signal om, at hvis man vælger en kriminel løbebane, kan vi som samfund ikke stå tilbage og se på, at man måned efter måned får de højeste forsørgelsesydelser fra den fælles kasse, som skatteyderne også betaler ind til.
Det betyder, at personer, der har fået en ubetinget fængselsstraf eller en anden strafferetslig retsfølge af frihedsberøvende karakter efter specifikke bestemmelser i straffeloven, skal frakendes deres førtidspension, seniorpension eller tidlige pension.
Vi kommer altså til at tage pensionen fra rockere, bandemedlemmer og andre, der begår grov narkokriminalitet eller grov økonomisk svindel, og derudover lægger vi op til at skærpe den eksisterende karantæneordning i ydelsessystemet.
Konkret vil det betyde, at vi kommer til at udvide og forlænge de karantæneordninger, der i dag eksisterer i ydelsessystemet, for bandekriminelle, fremmedkrigere og personer, der begår vold mod børn i nære relationer.
I dag er det jo muligt at få karantæne i 3 år, hvis man dømmes for en række kriminalitetsformer.
Samtidig udvider vi ordningen til at omfatte visse former for grov økonomisk kriminalitet og grov narkokriminalitet.
I den 5-årige periode bliver det sådan, at fra det tidspunkt, hvor den dømte har udstået en fængselsstraf eller en anden strafferetslig retsfølge af frihedsberøvende karakter, vil personen højst kunne modtage en pension eller en anden ydelse på et niveau svarende til den laveste sats i kontanthjælpssystemet og blive udelukket fra at modtage visse ydelser, f.eks. arbejdsløshedsdagpenge.
Med det understreger vi, at hvis man kan begå sig som kriminel i den grove ende af spektret, skal man ikke også samtidig kunne få de højeste forsørgelsesydelser i det danske velfærdssamfund.
Det samfund er jo skabt til at tage sig af de svageste.
Det er jo ikke skabt til at forgylde ressourcestærke, som har valgt en kriminel løbebane.
Samlet set
er lovforslaget, vi har behandlet i dag, endnu et skridt i de drøftelser om førtidspension, som vi har igangsat.
Det var det, som statsministeren sagde i sin åbningstale.
Hvis man bliver dømt for alvorlig kriminalitet, skal man ikke have de samme rettigheder til bl.a. førtidspension.
Næste skridt er selvfølgelig at se på overrepræsentation generelt af førtidspensionister blandt ikkevestlige indvandrere.
Jeg vil gerne takke aftalepartierne, Danmarksdemokraterne, Liberal Alliance, Det Konservative Folkeparti og Dansk Folkeparti, for det gode samarbejde i den her sag, og jeg ser frem til den videre behandling.
Tak for ordet.